V roku 2014 sa vykonalo 25 úvodných inšpekcií letísk, čo je podobný počet ako v roku 2013. Inšpekcie sa týkali všetkých kapitol (aj keď to neplatí o všetkých inšpekciách). Celkový podiel kľúčových opatrení, ktoré boli v roku 2014 súlade s predpismi, bol 81 %, čo je približne rovnako ako v predchádzajúcich rokoch.

Najbežnejšie nedostatky zistené v roku 2014 sa podobali tým, ktoré boli zistené počas tretieho cyklu a väčšinou súviseli s menšími nezrovnalosťami pri plnom zosúlaďovaní národných programov bezpečnostnej ochrany letectva a obmedzeniami pri vykonávaní národných programov kontroly kvality. Pokiaľ ide o obmedzenia pri vykonávaní národných programov kontroly kvality, niektoré členské štáty známych dodávateľov letiskových dodávok a dodávok potrebných počas letu nemonitorovali dostatočne, a to hlavne z dôvodu nedostatku zdrojov v dôsledku tlaku na verejné rozpočty a z dôvodu vysokého počtu príslušných subjektov. V prípade niekoľkých členských štátov, kde prebehla inšpekcia, bolo potrebné zlepšiť aj pravidelné a primerané monitorovanie zahraničných leteckých dopravcov. Napokon obmedzený počet členských štátov nezabezpečil, aby sa plne dodržiavala minimálna frekvencia inšpekcie bezpečnostných opatrení na letiskách.

Na základe nariadenia (ES) č. 300/2008 musí Komisia vykonávať inšpekcie orgánov bezpečnostnej ochrany letectva („príslušných orgánov“) jednotlivých členských štátov, ako aj inšpekcie letísk v EÚ. Do programu Únie je zahrnuté aj Švajčiarsko, kým Nórsko a Island kontroluje podľa paralelných ustanovení Dozorný úrad EZVO (ďalej len „ESA“). Na vykonávanie inšpekcií má Komisia tím deviatich inšpektorov bezpečnostnej ochrany letectva na plný pracovný úväzok. Na tejto inšpekčnej činnosti sa podieľa skupina približne 100 národných audítorov vymenovaných členskými štátmi, Islandom, Nórskom a Švajčiarskom, ktorí získali oprávnenie zúčastňovať sa na inšpekciách Komisie na základe školení, ktoré poskytla Komisia. V prílohe 1 sa nachádza tabuľka so zhrnutím všetkých doterajších činností Komisie a ESA týkajúcich sa monitorovania dodržiavania predpisov.

Na medzinárodnej scéne sa Komisia zúčastnila na všetkých relevantných podujatiach a fórach Medzinárodnej organizácie civilného letectva (ICAO), kde aj naďalej zohrávala dôležitú úlohu pri koordinácii pozície a stratégie EÚ, pokiaľ ide o politiku bezpečnostnej ochrany letectva na medzinárodnej úrovni. Komisia v plnej miere spolupracuje s kľúčovými partnermi z tretích krajín a regionálnymi organizáciami a počas roku 2014 zorganizovala niekoľko bilaterálnych a multilaterálnych stretnutí a zúčastnila sa na nich. Osobitný dôraz sa kládol na činnosti zamerané na zvyšovanie informovanosti na africkom kontinente s cieľom uľahčiť bezproblémovú implementáciu požiadaviek týkajúcich sa nákladu a pošty prichádzajúcich do EÚ.

Na základe výsledkov posúdenia rizík na úrovni EÚ zameraného na riziká týkajúce sa cestujúcich sa po celý rok 2014 vynakladalo intenzívne úsilie na ďalšie zvýšenie schopnosti detekcie výbušnín. Toto úsilie vyústilo do právnych predpisov vymedzujúcich používanie zariadení na stopovú detekciu výbušnín (ETD) na detekčnú kontrolu cestujúcich, batožiny a nákladu. Využívanie ETD na detekčné kontroly cestujúcich a príručnej batožiny bude od septembra 2015 povinné. Zároveň sa uskutočnili ďalšie dve kolá posúdenia rizík týkajúcich sa leteckého nákladu.

Rok 2014 bol rokom nadobudnutia účinnosti prvej etapy kontrol založených na technológiách a zameraných na tekutiny, gély a aerosóly (LAG), ktoré cestujúci prepravujú vo svojej príručnej batožine, ako aj koncom prechodnej fázy vykonávania požiadaviek týkajúcich sa leteckého nákladu a leteckých poštových zásielok prichádzajúcich do EÚ. O obidvoch záležitostiach sa pred nadobudnutím ich účinnosti veľa diskutovalo a boli predmetom intenzívnej prípravnej fázy, čo umožnilo hladké a včasné vykonávanie.

Táto správa sa vzťahuje na obdobie od 1. januára do 31. decembra 2014

Väčšina zistených nedostatkov aj naďalej pramenila, podobne ako v minulosti, z problémov spôsobených ľudským faktorom. Tieto nedostatky sa vyskytujú najmä v oblasti detekčnej kontroly a bezpečnosť lietadiel, ako aj pri vykonávaní určitých požiadaviek na bezpečnostnú ochranu nákladu. Tieto problémy spôsobené ľudským faktorom by sa mali riešiť prostredníctvom intenzívnejšej odbornej prípravy a dohľadu.

Na druhej strane došlo v porovnaní s predchádzajúcimi rokmi v roku 2014 k zlepšeniu dodržiavania požiadaviek týkajúcich sa bezpečnostných kontrol letiskových dodávok a dodávok potrebných počas letu. Toto zlepšenie možno vysvetliť zvýšeným povedomím, ktoré je výsledkom informačných kampaní Európskej komisie, ako aj revízie príslušných právnych predpisov, ktoré zlepšili zrozumiteľnosť a konzistentnosť opatrení.

4.Následné inšpekcie

V súlade s článkom 13 nariadenia Komisie (EÚ) č. 72/2010 vykonáva Komisia pravidelne obmedzený počet následných inšpekcií. Ďalšia návšteva sa plánuje v prípade, keď sa počas úvodnej inšpekcie odhalia viaceré vážne nedostatky, ale aj na náhodnom základe, s cieľom overiť správnosť vykonávania vnútroštátnych činností v oblasti monitorovania dodržiavania predpisov a podávania správ. Počas roku 2014 sa vykonali štyri takéto činnosti, ktoré potvrdili, že došlo k náprave väčšiny zistených nedostatkov. Dve následné inšpekcie si však vyžiadali aj ďalšie podrobné monitorovanie procesu nápravy v prípade obmedzeného počtu nedostatkov, ktoré pretrvávali, čo potvrdzuje význam takýchto následných činností.

5.Posúdenia

V priebehu roka bolo v rámci pracovnej dohody s Úradom pre bezpečnosť dopravy USA zriadeným podľa dohody o leteckej doprave medzi EÚ a USA vykonané posúdenie jedného amerického letiska.

Okrem toho správy o vykonaných posúdeniach na ostrovoch Guernsey, Jersey a Isle of Man preskúmal regulačný výbor pre bezpečnostnú ochranu letectva, čo malo za následok zahrnutie letísk nachádzajúcich sa na týchto územiach do systému jednorazovej bezpečnostnej kontroly EÚ.

6.Otvorené spisy, prípady podľa článku 15 a súdne konania

Inšpekčné spisy sa neuzavrú, kým sa Komisia neuistí, že boli vykonané primerané nápravné opatrenia. V roku 2014 bolo uzatvorených 35 spisov (26 sa týkalo letísk a 9 príslušných orgánov). To znamená, že na každú novú inšpekciu vykonanú počas roka pripadalo uzavretie existujúceho inšpekčného spisu, a preto v roku 2014 nedošlo k hromadeniu nevyriešených spisov. Na konci roka zostalo otvorených celkovo 9 inšpekčných spisov týkajúcich sa príslušných orgánov a 16 inšpekčných spisov týkajúcich sa letísk.

Ak sa zistené nedostatky pri vykonávaní bezpečnostných opatrení na letisku považujú za tak závažné, že majú významný vplyv na celkovú úroveň bezpečnostnej ochrany civilného letectva v Únii, Komisia uplatní článok 15 nariadenia Komisie (EÚ) č. 72/2010. To znamená, že všetky ostatné príslušné orgány sú upozornené na túto situáciu a v súvislosti s letmi z predmetného letiska by bolo potrebné zvážiť kompenzačné opatrenia. V roku 2014 nebolo ani raz potrebné uplatniť článok 15.

Bez ohľadu na to, či sa uplatňuje článok 15 alebo nie, ďalším možným opatrením pre Komisiu je, najmä v prípade dlhotrvajúceho stavu bez nápravy alebo opätovného výskytu nedostatkov, začať konanie o porušení povinnosti. V roku 2014 sa po inšpekcii národných orgánov začalo jedno konanie o porušení povinnosti. Podľa názoru Komisie sa príslušnému členskému štátu nepodarilo na viacerých letiskách na jeho území zabezpečiť pravidelné monitorovanie dodržiavania predpisov, pokiaľ ide o určité bezpečnostné opatrenia. Tento prípad nebol na začiatku roku 2015 stále uzavretý. Okrem toho sa v priebehu roka 2014 uzavrelo jedno konanie o porušení povinnosti začaté v roku 2013 z dôvodu nedostatku vnútroštátnych činností monitorovania leteckých dopravcov pôsobiacich v príslušnom členskom štáte po overení, že členský štát výrazne zvýšil počet svojich inšpekcií.

7.Vlastné hodnotenia členských štátov

Podľa bodu 18.1 prílohy II k nariadeniu (ES) č. 300/2008 zmeneného nariadením Komisie (EÚ) č. 18/2010 sú členské štáty povinné predložiť Komisii do konca marca každého roka výročnú správu o výsledkoch svojich vnútroštátnych činností monitorovania dodržiavania predpisov za obdobie od januára do decembra predchádzajúceho roka. Príspevky členských štátov za sledované obdobie od januára do decembra 2013 boli doručené načas a všetky zodpovedali vzoru Komisie. Hlavné nedostatky, ktoré boli zistené počas analýzy týchto správ, boli podobné ako v predchádzajúcich rokoch a súviseli s tým, že niektorým členským štátom sa zrejme nedarí vykonávať inšpekcie všetkých bezpečnostných opatrení, skryté testovanie vo všetkých požadovaných oblastiach a zabezpečiť primerané následné činnosti. Komisia preto počas svojich inšpekcií príslušných orgánov naďalej kládla osobitný dôraz na tieto problémy.

DRUHÁ ČASŤ

Právne predpisy a doplnkové nástroje

1.Právne predpisy

Civilné letectvo je aj naďalej cieľom teroristických skupín a na odvrátenie tejto hrozby je potrebné zabezpečiť vykonávanie primeraných ochranných opatrení zodpovedajúcich riziku. Komisia a členské štáty preto neustále upravujú opatrenia na zmiernenie týchto hrozieb s cieľom dosiahnuť najvyššiu úroveň bezpečnostnej ochrany a zároveň minimalizovať ich nepriaznivé účinky na prevádzku. Nové právne predpisy týkajúce sa bezpečnostnej ochrany letectva prijaté v roku 2014 pomôžu ďalšiemu spresneniu právneho rámca podľa nariadenia (ES) č. 300/2008 a jeho vykonávacích pravidiel.

Jedna z hlavných zmien prijatých v roku 2014 sa týka využívania vyhradených prostriedkov na odhaľovanie skrytých výbušnín u cestujúcich. To sa dosiahne prostredníctvom povinnej požiadavky používať zariadenie ETD v rámci detekčnej kontroly na letiskách EÚ s cieľom zlepšiť schopnosť detekcie výbušnín. Ako alternatíva na dosiahnutie rovnakého cieľa sa môžu na letiskách inštalovať bezpečnostné skenery alebo používať psy na detekciu výbušnín. Ako lehota na začatie povinného využívania ETD v procese detekčnej kontroly cestujúcich bol stanovený 1. september 2015. Tieto zmeny tiež objasnili využívanie ETD na rôzne účely, ako je detekčná kontrola cestujúcich, batožiny a nákladu, s cieľom zabezpečiť jeho účinnosť.

V júni 2014 Komisia prijala aj nové vykonávacie pravidlá, ktoré podrobnejšie objasňujú, harmonizujú a zjednodušujú niektoré pravidlá a opatrenia bezpečnostnej ochrany letectva. Skúsenosti z vykonávania pravidiel EÚ v oblasti bezpečnostnej ochrany letectva ukázali potrebu poskytnúť lepšiu právnu zrozumiteľnosť s cieľom zjednotiť výklad právnych predpisov a ďalej zabezpečiť účinné uplatňovanie spoločných základných noriem. Zmeny sa týkali najmä opatrení súvisiacich s bezpečnostnou ochranou lietadla, nákladom, poštovými zásielkami, dodávkami potrebnými počas letu a letiskovými dodávkami a s bezpečnostnými zariadeniami. Komisia zároveň zahrnula letiská na ostrovoch Guernsey, Isle of Man a Jersey do režimu jednorazovej bezpečnostnej kontroly EÚ, keďže overila, že uplatňujú bezpečnostné normy, ktoré sú rovnocenné so spoločnými základnými normami EÚ. Ďalším dôležitým prvkom tejto zmeny bolo zosúladenie požiadaviek na schválených oprávnených zástupcov/známych odosielateľov a colné schválené hospodárske subjekty. Toto zosúladenie umožní vzájomné uznávanie, čo uľahčí činnosť príslušného odvetvia a orgánov štátnej správy.